**Stefan Rehn** (s. 22. syyskuuta 1966) on ruotsalainen jalkapallovalmentaja ja entinen keskikenttäpelaaja.

Ura pelaajana
-------------

Loistavan tekniikan omanneena keskikenttäpelaajana Rehn oli IFK Göteborgin ja Djurgårdens IF:n kantavia voimia 1980-luvulta aina 2000-luvulle. Hän oli voittamassa IFK:n kanssa viittä Ruotsin mestaruutta 1990-luvun ensimmäisellä puoliskolla. Ulkomailla Rehnillä on pelikokemusta englantilaisseura Evertonista sekä sveitsiläisestä FC Lausanne-Sportista.

Ruotsin maajoukkueessa Rehn oli mukana voittamassa MM-pronssia 1994, muttei saanut pelata otteluakaan. Hän edusti Ruotsia myös EM-kisoissa 1992, kun Ruotsi eteni välieriin.

### Meriitit pelaajana

* Ruotsin mestaruus (6): 1990, 1991, 1993, 1994, 1995, 2002
* Ruotsin cup (2): 1991, 2002
* MM-pronssia: 1994
* EM-välierät: 1992

Ura valmentajana
----------------

Rehn aloitti valmennusuransa Djurgårdens IF:n apulaisvalmentajana kaudella 2003. Hän oli voittamassa seurassa kahta Ruotsin mestaruutta ja cupia. Rehn jätti apulaisvalmentajan tehtävät Djurgårdenissa kauden 2006 jälkeen ja siirtyi IFK Göteborgin peräsimeen.

Kaudella 2007 Rehn luotsasi yhdessä Jonas Olssonin kanssa IFK:n tiukan taistelun jälkeen Ruotsin mestariksi. Cup-finaalissa joukkue taipui Kalmar FF:lle 3–0. IFK jatkoi hyviä esityksiään Rehnin ja Olssonin johdolla myös kaudella 2008. Heidän johdollaan IFK eteni toista kertaa peräkkäin Ruotsin Cupin loppuotteluun, jossa vastaan tuli edellisvuoden tapaan Kalmar FF. Tällä kertaa IFK sai revanssinsa voittaen tiukan ja tasaisen finaalin vasta rangaistuspotkujen jälkeen 5–4. 

Kaudella 2009 Rehn ja Olsson johdattivat IFK:n jälleen mestaruustaisteluun. Tiukka kausi huipentui mestaruuden ratkaiseeseen otteluun AIK:ta vastaan Göteborgissa. Vierasjoukkue voitti ottelun 1–2 ja mestaruus karkasi AIK:lle. IFK haki Ruotsin cupin kolmannessa perättäisessä loppuottelussa revanssia AIK:sta, mutta hävisi ottelun 2–0.  Näin IFK jäi ilman pokaalia ensi kertaa Rehnin valmennuskaudella.

Kaudella 2010 IFK putosi kauas mestaruustaistelusta ja paineet valmentaja Rehniä kohtaan kasvoivat. Lopulta Allsvenskanin 7:s sija tyydytti seurajohtoa ja Rehn sai jatkaa tehtävässään. Kun kausi 2011 sujui samaan tapaan mollivoittoisemmin ja göteborgilaiset saivat vain haaveilla mestaruuskamppailusta ilmoitti IFK:n johto, että Rehn ja Olsson jättävät seuran kauden jälkeen. 

Lokakuussa 2011 Rehn ilmoitti siirtyvänsä kauden 2012 alusta alkaen Damallsvenskanissa pelaavan Jitex BK:n päävalmentajaksi.  Rehnin johdolla Jitex pelasi Damallsvenskanin alemmassa keskikastissa sijoittuen kaudella 2012 yhdeksänneksi ja kaudella 2013 kymmenenneksi. Hän jätti joukkueen kauden 2013 jälkeen ja siirtyi Kopparbergs/Göteborg FC:n peräsimeen. Debyyttikaudellaan 2014 hän luotsasi seuran Damallsvenskanin kolmanneksi. Rehn jätti joukkueen kauden 2017 jälkeen.

Kaudeksi 2018 Rehn siirtyi Ruotsin 1. divisioonassa pelaavan Utsiktens BK:n päävalmentajaksi. Rehn jätti seuran tammikuussa 2020, vaikka oli joulukuussa kirjoittanut jatkosopimuksen seuran kanssa.

### Meriitit valmentajana

* Ruotsin mestaruus (3): 2003 (apuv.), 2005 (apuv.), 2007
* Ruotsin cup (3): 2004 (apuv.), 2005 (apuv.), 2008
	+ Hopeaa (2): 2007, 2009
* Ruotsin vuoden valmentaja: 2007 (yhdessä Jonas Olssonin kanssa)

Lähteet
-------

1. ↑  Straffar gav Blåvitt cupvinsten
2. ↑  AIK otti tuplamestaruuden Ruotsissa
3. ↑  Bekräftat: "Blåvitts" tränartrio får foten
4. ↑  Rehn tar över Jitex i damallsvenskan (Arkistoitu – Internet Archive)
5. ↑  Stefan Rehn klar som ny tränare i KGFC (Arkistoitu – Internet Archive)
6. ↑  Officiellt: Stefan Rehn lämnar Kopparbergs/Göteborg FC
7. ↑  Stefan Rehn tar över Utsiktens BK
8. ↑  Klart: Stefan Rehn lämnar Utsikten


|  |  |  |
| --- | --- | --- |
| Edeltäjä:**Magnus Haglund** | **Ruotsin vuoden jalkapallovalmentaja**2007 | Seuraaja:**Nanne Bergstrand** |

|  |  |  |
| --- | --- | --- |
| Edeltäjä:**Kjell Pettersson** | **IFK Göteborgin päävalmentaja**2007–2011 | Seuraaja:**Mikael Stahre** |

|  |  |  |
| --- | --- | --- |
| Edeltäjä:**Jessica Julin** | **Jitexin päävalmentaja**2012–2013 | Seuraaja:**Anders Holmvén** |

|  |  |  |
| --- | --- | --- |
| Edeltäjä:**Torbjörn Nilsson** | **Kopparbergs/Göteborgin päävalmentaja**2014–2017 | Seuraaja:**Marcus Lantz** |

Ruotsin joukkue – Jalkapallon MM-kilpailut 1994
1 Ravelli |
2 R. Nilsson |
3 P. Andersson |
4 Björklund |
5 Ljung |
6 Schwarz |
7 Larsson |
8 Ingesson |
9 Thern |
10 Dahlin |
11 Brolin |
12 L. Eriksson |
13 M. Nilsson |
14 Kåmark |
15 Lučić |
16 Limpar |
17 Rehn |
18 Mild |
19 K. Andersson |
20 Erlingmark |
21 Blomqvist |
22 Hedman |
Valmentaja Svensson